Diari Oficial de la Generalitat Valenciana


Sumari del DOGV 8399, del 08-10-2018 (2018/9303)

DECRET 157/2018, de 5 d'octubre, del Consell, pel qual concedeix l'Alta Distinció de la Generalitat a Carmen Alborch Bataller.
------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9303


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 157/2018, de 5 d'octubre, del Consell, pel qual concedeix l'Alta Distinció de la Generalitat a Carmen Alborch Bataller. [2018/9303]  
 El Consell, mitjançant el Decret 28/1986, de 10 de març, modificat pel Decret 177/2003, de 12 de setembre, va crear l'Alta Distinció de la Generalitat per a premiar les persones físiques o jurídiques que s'hagen distingit en la seua activitat al servei dels interessos generals i peculiars de la Comunitat Valenciana.  
  
Carmen Alborch Bataller va nàixer el 31 d'octubre de 1947 en la localitat valenciana de Castelló de Rugat. Va estudiar Dret en la Universitat de València, on es va llicenciar en 1970 i es doctorà cum laude en 1973. En la mateixa universitat, va exercir com a professora titular de Dret Mercantil i, més tard, va ser directora del Departament de Dret Mercantil i degana de la Facultat de Dret.  
  
En l'exercici de la seua vocació política, Carmen Alborch va ser directora general de Cultura de la Generalitat, així com directora de l'Institut Valencià d'Art Modern (IVAM). En 1993 va passar a formar part del Govern d'Espanya com la primera ministra de Cultura de la democràcia. Diputada i senadora en diverses legislatures, Carmen Alborch ha sigut presidenta de la Comissió de Control de RTVE i presidenta de la Comissió Mixta dels Drets de la Dona i de la Igualtat d'Oportunitats en el Parlament espanyol.  
  
Ha rebut nombrosos premis per la seua lluita per la igualtat: Premi Dones Progressistes, Premi Meridiana de la Junta d'Andalusia, Premi Rosa Manzano 2007, Premi Gabriela Sánchez Aranda 2009 i Premi de la Federació d'Associacions de Dones Rurals 2012. Sòcia d'honor de l'Associació Clàssiques i Modernes i de l'Associació de Dones Investigadores i Tecnòlogues (AMIT), Carmen Alborch ha rebut la Creu d'Honor de San Raimundo de Peñafort, la Gran Creu de Carles III i és patrona d'honor del Teatro Real. En 2017 li va ser concedida la Medalla de la Universitat de València.  
  
A més de diverses obres especialitzades relacionades amb el dret mercantil, Carmen Alborch és autora de llibres dedicats a les dones, el feminisme i la igualtat, entre els quals Solas: gozos y sombras de una manera de vivir (1999), Malas: rivalidad y complicidad entre mujeres (2002), Libres: ciudadanas del mundo (2004) i Los placeres de la edad (2014).  
  
Per això, en reconeixement al seu compromís polític per a fer del feminisme patrimoni democràtic de la humanitat, en el camí obert per a compartir en igualtat els esforços, les tasques i els plaers, amb la deliberació prèvia del Consell, en la reunió del dia 5 d'octubre de 2018,  
  
DECRETE  
  
Concedir l'Alta Distinció de la Generalitat a Carmen Alborch Bataller.  
  
València, 5 d'octubre de 2018  
  
  
El president de la Generalitat,  
XIMO PUIG I FERRER